Dôvodová správa

A. Všeobecná časť

Podľa zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) môžu verejné vysoké školy požadovať školné od študentov prijatých po 1. septembri 2007 v externej forme štúdia.
 
Školné je možné požadovať len od študentov, ktorí neboli prijatí na bezplatné študijné programy v externej forme štúdia (§ 89 ods. 5 v spojení s § 92 ods. 4 zákona).
 
Podľa § 89 ods. 5 zákona vláda SR svojím nariadením po určení Ministerstvom školstva SR určí limity súm pre jednotlivé verejné vysoké školy, v rámci ktorých tieto zabezpečia bezplatné študijné programy v externej forme štúdia.
 
Určené limity súm sa vzťahujú na prijímanie študentov do prvého roka štúdia.
 
V ďalších rokoch štúdia sú títo študenti zohľadňovaní v počte študentov, ktorí sú podkladom na určenie dotácie na uskutočňovanie akreditovaných študijných programov verejnou vysokou školou (§ 89 ods. 4 zákona).
 
Pri určení limitov súm sa zohľadňuje počet študentov, kvalita, ekonomická náročnosť uskutočňovaných študijných programov a uplatniteľnosť absolventov v praxi.
 
Verejná vysoká škola v rámci určenej sumy do 31. októbra rozhodne, ktoré ňou poskytované študijné programy v externej forme štúdia zabezpečí bezplatne a na koľkých študentov tak, že pri určení počtu sa zohľadní ekonomická náročnosť štúdia.
 
Pri určení limitov súm pre jednotlivé verejné vysoké školy sa vychádzalo z rozpisu finančných prostriedkov pre verejné vysoké školy zo štátneho rozpočtu v roku 2009 poskytnutých v rámci dotácie na uskutočňovanie akreditovaných študijných programov, okrem časti týkajúcej sa doktorandských štipendií a zálohy na úhradu praxí študentov v zdravotníckych pracoviskách.
 
Pri určení finančných prostriedkov v rámci uvedenej dotácie sa zohľadňuje počet študentov, ekonomická náročnosť poskytovaných študijných programov, kvalita a uplatnenie absolventov v praxi v súlade s metodikou podľa § 89 ods. 8 zákona, čo sú kritériá zohľadňované pri určení limitov súm pre jednotlivé verejné vysoké školy.
 
Podiel verejných vysokých škôl na získaní dotácie na uskutočňovanie akreditovaných študijných programov tak zodpovedá podmienkam na určenie limitov súm jednotlivým verejným vysokým školám na bezplatné študijné programy v externej forme štúdia.
 
Na akademický rok 2009/2010 bolo na zabezpečenie bezplatných študijných programov v externej forme vyčlenených 228 000 tis. Sk (7 568 213,5 €), čo predstavovalo 2,93 % zo zohľadnenej časti dotácie na uskutočňovanie akreditovaných študijných programov.
 
V roku 2009 predstavuje 2,93 % zo zohľadnenej časti rozpísanej dotácie na uskutočňovanie akreditovaných študijných programov suma 8 144 493 € (245 361 tis. Sk) a táto sa rozpisuje medzi jednotlivé verejné vysoké školy.
 
Predkladaný materiál je v súlade s Ústavou Slovenskej republiky, medzinárodnými zmluvami a dohovormi, ktorými je Slovenská republika viazaná a zákonmi Slovenskej republiky.
 
Predkladaný materiál nemá vplyv na rozpočet verejnej správy, environmentálne vplyvy, vplyv na zamestnanosť a ani na podnikateľské prostredie.